Урысейм щынэхъ гъэщIэгъуэнхэм хабжэ
Налшык къалэм дэт «Вагъуэпкъ мывэр» Урысейм и скульптурэ нэхъ телъыджэхэм хабжащ.
«СкульпТУТУра» урысейпсо зэпеуэр къызэзыгъэпэщахэм ирагъэкIуэкIа IэIэтым къызэригъэлъэгъуамкIэ, мывэр куэдым гъэщIэгъуэн ящыхъуащ икIи апхуэдэ скульптурэхэм я нэхъ удэзыхьэххэм хабжэу Урысейм узыщрихьэлIэ къэхъукъащIэ, хьэпшып къызэрымыкIуэхэм я щIэнгъуазэм иралъхьащ.
Конкурсым хэт фэеплъхэм мазищым къриубыдэу цIыхухэм зыщагъэгъуэзащ 3D щIыкIэм тету. Скульптурэхэр зэпаплъыхьыну абы Iэмал къызэритым къыдэкIуэу, ар зэращIа щIыкIэми, и тхыдэми щыгъуазэ зыпщIыфынущ.
«Вагъуэпкъ мывэ» скульптурэр Налшык ХьэтIохъущокъуэм и хадэм итщ, 2017 гъэм ягъэувауэ. Ар зи IэдакъэщIэкIыр КъБР-м и цIыхубэ сурэтыщI Пащт-Хъан Алимщ. Тонн 40 зи хьэлъагъ скъар мывэр Безенги аузым кърашащ. Домбеякъым къыхэщIыкIауэ абы хэгъэтIысхьахэм уафэм щылыд вагъуэхэр телъыджащэу къощ жэщым. Авторым зэрыжиIэмкIэ, ар и щыхьэтщ щIыуэпсри, унагъуэри, дыкъэзыухъуреихь псори зэгуэхыпIэ ямыIэу зэрызэпыщIам. Зэрыщыту къапщтэмэ, скульптурэр Къэбэрдей-Балъкъэрым щыпсэухэм, абыхэм я зэкъуэтыныгъэм я дамыгъэу къелъытэ Пэщт-Хъаным.
ТЕМЫРКЪАН Самие.
